Kongresmeni mysliman punon për tolerancën fetare
Anëtari i Dhomës së Përfaqësuesve, Kith Ellison, shprehet i shqetësuar nga ndjenjat anti-islamike të kohëve të fundit.
Zgjedhja e Kith Ellisonit tërhoqi vëmendjen në mbarë botën. Ai bëri betimin duke vënë dorën mbi një Kuran që i përkiste Tomas Xhefersonit, autori i Deklaratës së Pavarësisë së Shteteve të Bashkuara. Demokrati nga Mnesota është një nga dy amerikanët myslimanë që shërbejnë në Kongres. Ai thotë se zgjedhja e tij dëshmon se Amerika është e hapur ndaj njerëzve të të gjitha besimeve. Por javët e fundit, zoti Ellison është shqetësuar nga polemikat rreth planeve për ndërtimin e një qendre islamike në Nju Jork, në afërsi të vendit ku ndodhën sulmet terroriste më 11 shtator 2001. Kritikët thonë se qendra, që përfshin një xhami, do të ishte ofendim ndaj familjeve të atyre që humbën jetën në ato sulme. Kongresmeni Ellison foli në një aktivitet mbi këtë temë, duke mbështetur ndërtimin e qendrës islame. Ai gjithashtu lavdëroi komentet e Presidentit Obama se myslimanët kanë të drejtën për të ushtruar fenë e tyre dhe për të ndërtuar objekte kulti në pronë private – përfshirë Manhatanin e Poshtëm. Zoti Ellison i tha Zërit të Amerikës se veprimet e disa personave të dyshuarve për terrorizëm po shkaktojnë probleme për miliona myslimanë amerikanë, të cilët kontribuojnë në shoqërinë amerikane. Ai përmendi Anvar al-Avlakin, klerikun mysliman që dyshohet se ka luajtur rol kyç në disa prej sulmeve më të bujshme kundër Shteteve të Bashkuara, përfshirë komplotin për të hedhur në erë një avion ditën e Krishtlindjeve. Zoti Ellison u bën thirrje myslimanëve të rinj në mbarë botën të heqin dorë nga dhuna dhe të mos lejojnë veten të provokohen prej nxitësve të urrejtjes nga cilado fe. Tensionet u acaruan muajin e kaluar kur kleriku i një kishe të vogël në Florida kërcënoi se do të digjte Kuranin, por më vonë anuloi planet e tij. Zoti Ellison thotë se nxitja e mirëkuptimit mes njerëzve të feve të ndryshme është përparësi për të. Si të 435 anëtarët e Kongresit, zotin Ellison po konkurron për t’u rizgjedhur në nëntor dhe thotë se mundësitë e tij janë shumë të mira për të fituar një mandat të tretë. Ai thotë se planifikon të vazhdojë nxitjen e tolerancës mes njerëzve të kulturave të ndryshme.